钦定古今图书集成/明伦汇编/官常典/第319卷 > 隋
## 钦定古今图书集成/明伦汇编/官常典/第319卷 > 隋

隋始设兵部尚书，统兵部、职方、驾部、库部四侍郎。
按《隋书百官志》，“高祖既受命，改周之六官，其所制名，
多依前代之法。置尚书省，兵部尚书统兵部、职方侍
郎各二人，驾部、库部侍郎各一人。”　兵部尚书为正
三品，尚书诸曹侍郎为正六品。

### 文帝开皇三年兵部曹侍郎加为从五品

按《隋书高祖本纪》不载。按《百官志》，“开皇三年，诸曹
侍郎加为从五品。”

开皇六年，置兵部员外郎。

按《隋书高祖本纪》，不载。按《百官志》：“六年，尚书省二
十四司，各置员外郎一人，以司其曹之籍帐。侍郎阙
则釐其曹事。”

开皇十四年，置“兵部主事令史”员。

按《隋书高祖本纪》，不载。按《百官志》，“十四年诸省各
置主事令史员。”

### 炀帝大业三年以更置曹郎兵部郎改为兵曹郎

按：《隋书炀帝本纪》，不载。按《百官志》，“炀帝即位，多所
改革。三年定令尚书省六曹，各侍郎一人，以贰尚书
之职，正四品。”诸曹侍郎并改为郎。又改吏部为选部
郎，户部为人部郎，礼部为仪曹郎，兵部为兵曹郎，刑
部为宪部郎，工部为起部郎，以异六侍郎之名。废诸
司员外郎，而每增置一曹郎，各为二员。都司郎一人，
品同曹郎。掌都事之职。以都事为正八品，分隶《六尚
书》。诸司主事，并去“令史”之名。其令史随曹闲剧而置。
每十令史置一主事，不满十者亦置一人。寻又每减
一郎置承务郎一人，同员外之职。